Ιστορικό σημείωμα

Η Τριγωνομετρία είναι ένας από τους κλάδους των Μαθηματικών που ασχολείται με τις σχέσεις μεταξύ των πλευρών και των γωνιών των τριγώνων. Ο όρος προέρχεται από τις ελληνικές λέξεις "τρίγωνο" και "μετρώ", που σημαίνει μέτρηση τριγώνων. Υπάρχουν τέσσερις κύριοι τριγωνομετρικοί λόγοι με τους οποίους ασχολείται η Τριγωνομετρία:

- Ημίτονο (sin): Είναι ο λόγος της απέναντι κάθετης πλευράς ενός ορθογωνίου τριγώνου προς την υποτείνουσα.
- Συνημίτονο (cos): Είναι ο λόγος της προσκείμενης κάθετης πλευράς προς την υποτείνουσα.
- Εφαπτομένη (tan): Είναι ο λόγος της απέναντι κάθετης πλευράς προς την προσκείμενη κάθετη πλευρά.
- Συνεφαπτομένη (cot): Είναι ο αντίστροφος της εφαπτομένης.

Οι αρχαίοι Έλληνες μαθηματικοί, όπως ο Ευκλείδης και ο Πυθαγόρας, έβαλαν τα θεμέλια της Γεωμετρίας και της Τριγωνομετρίας. Ο Πυθαγόρας, ειδικότερα, είναι γνωστός για το Πυθαγόρειο Θεώρημα.

H Τριγωνομετρία αναπτύχθηκε για τις ανάγκες της Αστρονομίας και της Γεωγραφίας, αλλά χρησιμοποιήθηκε κατά τη διάρκεια πολλών αιώνων και σε άλλους κλάδους των Μαθηματικών, στη Φυσική και τη Χημεία.

Οι έννοιες του ημιτόνου, του συνημίτονου και της εφαπτομένης μιας γωνίας προέκυψαν από τις παρατηρήσεις των Αστρονόμων της Αρχαιότητας.

Οι αρχαίοι Έλληνες πίστευαν ότι τα αστέρια βρίσκονταν πάνω σε μια τεράστια νοητή σφαίρα, στην οποία κινούνταν μόνο οι τότε γνωστοί πλανήτες: Ερμής, Αφροδίτη, Άρης, Δίας, Κρόνος, Σελήνη. Στην προσπάθειά τους να υπολογίσουν τις αποστάσεις μεταξύ των πλανητών –που είναι αδύνατον να μετρηθούν άμεσα– οι αρχαίοι Έλληνες προσπάθησαν να τις υπολογίσουν από τις γωνίες που σχημάτιζαν μεταξύ τους.

Οι Έλληνες, οι οποίοι ασχολήθηκαν με την Αστρονομία, βρήκαν σχέσεις μεταξύ των πλευρών και των γωνιών τριγώνων. Ο Ίππαρχος, θεωρείται συχνά ο «πατέρας της Τριγωνομετρίας». Συνέταξε τον πρώτο γνωστό τριγωνομετρικό πίνακα, ο οποίος βοήθησε στην επίλυση προβλημάτων που σχετίζονται με την Αστρονομία. Χρησιμοποίησε ορθογώνια τρίγωνα για να υπολογίσει την απόσταση της Γης από τον Ήλιο και τη Σελήνη. Οι αστρονόμοι Ίππαρχος και Πτολεμαίος χρησιμοποιούσαν καταλόγους που μετέτρεπαν γωνίες κύκλου σε μήκος χορδής.

Η Τριγωνομετρία εισήχθη στην Ευρώπη κατά τη διάρκεια του Μεσαίωνα μέσω των αραβικών και ελληνικών κειμένων που μεταφράστηκαν στα λατινικά. Κατά την Αναγέννηση, μαθηματικοί όπως ο Regiomontanus και ο Viète συνέβαλαν σημαντικά στην πρόοδο της Τριγωνομετρίας. Ο Regiomontanus (15ος αιώνας) έγραψε το "De Triangulis", ένα από τα πρώτα βιβλία που αφιερώθηκαν αποκλειστικά στην Τριγωνομετρία.

Περίπου δύο χιλιάδες χρόνια πριν δημιουργήθηκαν τριγωνομετρικοί πίνακες, δηλαδή πίνακες με τους τριγωνομετρικούς αριθμούς (ημίτονα, συνημίτονα, εφαπτόμενες) γωνιών. Ο υπολογισμός των τριγωνομετρικών αυτών αριθμών δεν ήταν καθόλου απλός. Άρχισε να απλοποιείται μετά τον 17ο αιώνα μ.Χ. και στις ημέρες μας είναι πολύ εύκολος με τη χρήση αριθμομηχανών. Σκοπός αυτών των πινάκων ήταν να διευκολυνθούν οι υπολογισμοί της Αστρονομίας.

Οι εφαρμογές της Αστρονομίας ήταν πολλές και εντυπωσιακές. Ένα απλό παράδειγμα είναι η ναυσιπλοΐα κατά τη διάρκεια της νύχτας.

Οι αρχαίοι Έλληνες χρησιμοποιούσαν ένα ναυτικό όργανο, τον αστρολάβο, με τον οποίο μετρούσαν ουσιαστικά γωνίες και με τη χρήση της Τριγωνομετρίας υπολόγιζαν αποστάσεις και χάραζαν την πορεία τους. Οι αρχαίοι Έλληνες γνωρίζοντας ότι η Γη είναι σφαιρική χρησιμοποίησαν την Τριγωνομετρία στη Γεωγραφία. Ο Πτολεμαίος χρησιμοποίησε τριγωνομετρικούς πίνακες στο έργο του «Γεωγραφία». Παρόλο που η Τριγωνομετρία εφαρμόστηκε αρχικά στη σφαίρα, έχει περισσότερες εφαρμογές στο επίπεδο.

Η Τριγωνομετρία αποτελεί βασικό πεδίο γνώσης, καθώς συμβάλλει στην κατανόηση του χώρου και των ιδιοτήτων του. Οι εφαρμογές της Τριγωνομετρίας δεν περιορίζονται στη Γεωμετρία, αλλά επεκτείνονται στις βολές στη Φυσική, στην ανάκλαση στην Οπτική, στη Μηχανική, την Αρχιτεκτονική, τη Στατική και σε άλλους κλάδους των Φυσικών ή ακόμα και των Κοινωνικών επιστημών. Ειδικότερα:

- Γεωμετρία: Χρησιμοποιείται για τον υπολογισμό αποστάσεων και γωνιών σε τρίγωνα.
- Αστρονομία: Βοηθά στην κατανόηση της θέσης των άστρων και των πλανητών.
- Φυσική: Χρησιμοποιείται στην ανάλυση κυμάτων, ταλαντώσεων και άλλων φαινομένων.
- Μηχανική: Εφαρμόζεται στον σχεδιασμό και την ανάλυση δομών και συστημάτων.
- Γεωδαισία: Χρησιμοποιείται στη μέτρηση και χαρτογράφηση της γης.

Θεμελιώδη Θεωρήματα:

- Νόμος των ημιτόνων: Συσχετίζει τις πλευρές και τις γωνίες ενός οποιουδήποτε τριγώνου.
- Νόμος των συνημιτόνων: Συνδέει τις πλευρές και τις γωνίες ενός οποιουδήποτε τριγώνου και είναι γενίκευση του Πυθαγορείου θεωρήματος.

Η τριγωνομετρία είναι θεμελιώδης για την κατανόηση και την επίλυση προβλημάτων που περιλαμβάνουν γωνίες και αποστάσεις, και είναι απαραίτητη για πολλές επιστημονικές και τεχνικές εφαρμογές. Τα τριγωνομετρικά εργαλεία και οι πίνακες χρησιμοποιούνται για να επιλύσουν πολύπλοκα προβλήματα που περιλαμβάνουν γωνίες και αποστάσεις.

1. Ερωτήματα για περαιτέρω σκέψη και έρευνα (Τριγωνομετρία)

α) Το κείμενο αναφέρει ότι η Τριγωνομετρία αναπτύχθηκε αρχικά για τις ανάγκες της Αστρονομίας και της Γεωγραφίας. Πώς πιστεύετε ότι οι πρακτικές ανάγκες της ναυσιπλοΐας και της χαρτογράφησης, καθώς και η παρατήρηση των ουράνιων σωμάτων, οδήγησαν στην ανάπτυξη των τριγωνομετρικών λόγων και πινάκων; Μπορείτε να σκεφτείτε ένα σύγχρονο επάγγελμα ή δραστηριότητα όπου η κατανόηση της Τριγωνομετρίας θα ήταν απαραίτητη;

β) Στο κείμενο παρουσιάζονται διάφοροι κλάδοι όπου η Τριγωνομετρία βρίσκει εφαρμογή (π.χ., Φυσική, Μηχανική, Αρχιτεκτονική). Πώς πιστεύετε ότι η Τριγωνομετρία, ως εργαλείο που συσχετίζει γωνίες και αποστάσεις, διευκολύνει την επίλυση προβλημάτων σε αυτούς τους τομείς; Να δώσετε ένα παράδειγμα εφαρμογής της Τριγωνομετρίας σε έναν από τους αναφερόμενους κλάδους (ή σε κάποιον άλλο που μπορείτε να σκεφτείτε) και να εξηγήσετε σύντοπα πώς θα μπορούσε να χρησιμοποιηθεί.

2. Πρόβλημα μοντελοποίησης: υπολογισμός ύψους με Τριγωνομετρία

Οι αρχαίοι Έλληνες αστρονόμοι και γεωγράφοι χρησιμοποιούσαν την Τριγωνομετρία για να υπολογίσουν αποστάσεις και ύψη που δεν μπορούσαν να μετρήσουν άμεσα. Φανταστείτε ότι βρίσκεστε σε μια παραλία και θέλετε να υπολογίσετε το ύψος ενός ψηλού φάρου χωρίς να ανεβείτε σε αυτόν.
Ένας τρόπος για να το κάνετε αυτό είναι ο εξής:
• Στέκεστε σε ένα σημείο Α στην παραλία και μετράτε τη γωνία ανύψωσης (τη γωνία μεταξύ του εδάφους και της γραμμής του βλέμματός σας προς την κορυφή του φάρου). Ας υποθέσουμε ότι αυτή η γωνία είναι 30°.
• Στη συνέχεια, απομακρύνεστε από τον φάρο σε ευθεία γραμμή κατά 50 μέτρα, φτάνοντας σε ένα σημείο Β. Από το σημείο Β, μετράτε ξανά τη γωνία ανύψωσης προς την κορυφή του φάρου, και αυτή τη φορά είναι 20°.

α) Να σχεδιάσετε ένα σχήμα της κατάστασης, όπου θα φαίνονται ο φάρος, τα σημεία Α και Β, και οι γωνίες ανύψωσης που μετρήθηκαν. Να συμβολίσετε το ύψος του φάρου με h και την απόσταση από το σημείο Α μέχρι τη βάση του φάρου με x.

β) Χρησιμοποιώντας τους τριγωνομετρικούς λόγους (εφαπτομένη), να δημιουργήσετε ένα σύστημα δύο εξισώσεων που να περιγράφει τη σχέση μεταξύ του ύψους του φάρου (h), των αποστάσεων (x και x+50) και των γωνιών ανύψωσης.

γ) Να λύσετε το σύστημα των εξισώσεων για να υπολογίσετε το ύψος του φάρου (h) σε μέτρα. (Μπορείτε να χρησιμοποιήσετε αριθμομηχανή για τις τιμές των τριγωνομετρικών λόγων).

Βιβλιογραφία

- Laird, W. R. (2015). Heron of Alexandria and the Principles of Mechanics. The Frontiers of Ancient Science: Essays in Honor of Heinrich von Staden, 338, 289.
- Lewis, M. J. T. (1993). Gearing in the ancient world. Endeavour, 17(3), 110-115.
- Oleson, J. P. (1984). Greek and Roman mechanical water-lifting devices: the history of a technology (Vol. 16). Springer Science & Business Media.
- Reilly, K. (2011). Automata and mimesis on the stage of theatre history. Springer.
- Rossi, C., Russo, F., & Russo, F. (2009). Ancient engineers & inventions. Springer Netherlands.
- Zhang, C., & Yang, J. (2020). A history of mechanical engineering. Springer.
- Μουσείο Αρχαίας Ελληνικής Τεχνολογίας. https://kotsanas.com/to-mouseio/

# Οθόνη Βοήθειας

## Οδηγίες

Διαβάστε το παρακάτω υλικό για να αποκτήσετε μία καλύτερη κατανόηση του θέματος. Το συμπληρωματικό περιεχόμενο περιέχει ενδιαφέρουσες πληροφορίες και παραδείγματα που θα σας βοηθήσουν να εμβαθύνετε στη γνώση σας. Μη διστάσετε να επιστρέψετε σε αυτήν την ενότητα όποτε το κρίνετε απαραίτητο.

# Καρτέλα Συντελεστών